Je Guillaume de Vergy, seigneur de Mirebel, faits sçavoir à tous qui verront et orront ces présentes lettres, que comme par ma grant necessité et à ma requeste, my bourgeois et hommes de Mirebel m’ayent donné béninement la somme de soixante et douze francs d’or du coing du Roy, lesquelles j’ay heu et reçeux, m’en tiens pour bien contant et payé; en recompensation de ce que dessus, je donne et octroye pour moy et mes hoirs par pure et loyale donnation et irrévocable esdits habitans et à leurs hoirs les choses qui s’ensuivent: premierement, que le dit my bourgeois et ly ayant cause d’eux puissent user et faire user par leurs certains commandemens en tout aige appartenant à moy ou finaige de Mirebel, fors de mes bois, pour faire leurs aisances et necessitez, exceptez pommiers et poiriers: sauf et reservé à moy et à mes hoirs les aiges estans sur les grands chemins. Item que je donne au dict my borgeois et habitant qu’ils pourront et debvront et leurs hoirs aussi exarter et faire exarter toutes aiges de bois estant en leurs champs, vignes et héritaiges quelconques, et que d’icy en avant y pourront naistre, sans que moy ou mes hoirs leurs puissent ou doivent mettre aulcuns empeschemens, sans amande et sans reprehentions aulcunes au temps advenir. Et pour ce que toutes ces choses et une chascune d’icelle soient vaillables au temps advenir, je, pour moy et pour mes hoirs, promets en bonne foy et sur l’obligation de tous mes biens et des biens de mes hoirs, tenir, guarder et accomplir esdits bourgeois et habitans, et à leurs hoirs, sans jamais venir à l’encontre au temps advenir. En tesmoing de la quelle chose, et en signe de vérité, je Guillaume de Vergy dessus dit ay mis mon seel à ces lettres. § Faicte et donnée à Mirebel, le jeudy apprès le dimanche que l’on chante és saintes églises: Lætare Jherusalem. Ce faict de certaine science, et par la déliberation de mon conseil y appelé: et promets par mon serment, et sur l’obligation avant dite de non venir contre, l’an de grâce courant, mil trois cens soixante et douze.